*Iwo Jiman lipunnosto*.
**Iwo Jiman lipunnosto** (engl. *Raising the Flag on Iwo Jima*) on amerikkalaisen sotakuvaajan Joe Rosenthalin vuonna 1945 ottama kuuluisa valokuva. Se esittää viittä Yhdysvaltain merijalkaväen ja yhtä laivaston sotilasta pystyttämässä Yhdysvaltain lippua Suribachi-vuoren huipulle Iwo Jiman taistelun aikana. Kuva on kenties tunnetuin toisen maailmansodan aikainen valokuva ja sitä on pidetty myös historian kaikkien aikojen levitetyimpänä valokuvana, josta on lisäksi tehty lukematon määrä erilaisia parodioita. *Iwo Jiman lipunnosto* voitti uutisvalokuvauksen Pulitzer-palkinnon heti julkaisuvuotenaan.

Valokuva
--------

Amerikkalaiset saivat vuoren haltuunsa aamupäivällä 23. helmikuuta 1945, neljä päivää Iwo Jiman saarelle tehdyn maihinnousun jälkeen. Associated Pressin valokuvaajana toimineen Rosenthalin kuva esittää todellisuudessa toista Suribachin huipulle pystytettyä lippua. Ensimmäinen lippu osoittautui liian pieneksi, eikä se näkynyt 169 metriä korkean vuoren huipulta alas meren rannalle. Niinpä paria tuntia myöhemmin lavastettiin uusi lipunnosto, jonka Rosenthal tallensi Graflex-merkkisellä laatikkokamerallaan. Hän saapui vuoren huipulle kahden merijalkaväen valokuvaajan kanssa juuri kun lippua oltiin pystyttämässä ja joutui sen vuoksi ottamaan kuvansa hätäisesti kameraa kohdistamatta. Rosenthal lähetti filminsä kehitettäväksi Yhdysvaltain tukikohtaan Guamin saarelle ja Associated Press laittoi kuvan jakoon sadoille sanomalehdille vajaan vuorokauden kuluttua sen ottamisesta.

Valokuvassa esiintyy kuusi sotilasta, joista Harlon Block (s. 1924), Franklin Sousley (s. 1925) ja Michael Strank (s. 1919) kaatuivat myöhemmin Iwo Jimalla. Muut sotilaat olivat John Bradley (1923–1994), Rene Gagnon (1925–1979) sekä Ira Hayes (1923–1955).

Kuva muissa yhteyksissä
-----------------------

Rosenthalin ottamaa valokuvaa on vuosikymmenten kuluessa käytetty lukuisissa eri tarkoituksissa. Vuonna 1954 valmistui Virginian Arlingtoniin Merijalkaväen muistomerkki, joka kuvaa lipun pystytystä. Yhdysvaltain postilaitos julkaisi ensimmäisen kuvasta tehdyn postimerkin jo saman vuoden heinäkuussa. Kolikkoon aihe pääsi vuonna 2005. Kuvasta muokattuja versioita on myös tehty vuosien kuluessa lukemattomia määriä. Niitä on esiintynyt populaarikulttuurissa, taiteessa, erilaisissa yhteiskunnallisissa yhteyksissä sekä mainoksissa. Valokuvan alkuperäinen vedos on vuodesta 1961 lähtien ollut Yhdysvaltain kongressin kirjaston kokoelmissa.

Galleria
--------

* Rosenthalin kuvassa esiintyvä lippu.Rosenthalin kuvassa esiintyvä lippu.
* Muistomerkki Suribachin huipulla.Muistomerkki Suribachin huipulla.
* Muistomerkki Arlingtonissa.Muistomerkki Arlingtonissa.
* Postimerkki vuodelta 1945.Postimerkki vuodelta 1945.
* Irakin sotaa vastustava juliste.Irakin sotaa vastustava juliste.

Katso myös
----------

* Lipunnosto kolmen valtakunnan rajapyykille
* Voitonlippu Berliinin valtiopäivätalon katolla

Lähteet
-------

1. 1 2  "Raising the Flag on Iwo Jima": The Most Reproduced and Parodied Photo in History? U.S. Naval Institute. Viitattu 14.8.2014.
2. 1 2  Fifty Years Later, Iwo Jima Photographer Fights His Own Battle  1994. Associated Press. Viitattu 14.8.2014.
3. ↑  69 Years Ago, A Relatively-Unknown Photographer Captured The Most Iconic Photo Of WWII  23.2.2014. Business Insider. Viitattu 14.8.2014.
4. ↑  Raising the Flag American Treasures of the Library of Congress. Viitattu 14.8.2014.

Aiheesta muualla
----------------

* Kuvia tai muita tiedostoja aiheesta **Iwo Jiman lipunnosto** Wikimedia Commonsissa